মোদির মায়ের নামে কটূক্তি! বিহার বনধের ডাক দিল NDA

ওয়েব ডেস্ক: প্রধানমন্ত্রী নরেন্দ্র মোদির (Narendra Modi) মাকে কুকথা (Abuse) ইস্যুতে বিহার বনধের (Bihar Bandh) ডাক দিল এনডিএ (NDA)। ৪ সেপ্টেম্বর সকাল ৭ টা থেকে দুপুর ১২ টা বনধের ডাক দেওয়া হয়েছে। তবে অত্যাবশ্যকীয় পরিষেবাকে এই বনধের আওতার বাইরে রাখা হয়েছে বলেই জানা গিয়েছে। কিন্তু নির্বাচনের মুখে শাসক শিবিরেরই ডাকা বনধ ঘিরে উঠছে বিভিন্ন প্রশ্ন।

চীন থেকে ফিরেই এই বিষয়ে ক্ষোভ প্রকাশ করলেন মোদি। রাহুল গান্ধী ও তেজস্বী যাদবকে নিশানা করলেন প্রধানমন্ত্রী। প্রশ্ন করলেন, রাজনীতিতে যুক্ত না থাকলেও কেন তাঁর মা’কে টেনে আনলেন কংগ্রেস সাংসদ ও হাত শিবিরের লেজুড় আরজেডি নেতা? বিষয়টিকে দেশজুড়ে নারীদের প্রতি অপমান হিসেবে বর্ণনা করে প্রধানমন্ত্রী মোদি বলেন, রাজনৈতিক মঞ্চ থেকে তাঁর মৃত মায়ের এভাবে অপমান “অকল্পনীয়”।

আরও পড়ুন: বিহারে SIR-এর আবহেই এবার নতুন ঘোষণা নির্বাচন কমিশনের

মঙ্গলবার বিহারে সমবায় সমিতির ভার্চুয়াল উদ্বোধনে ২০ লক্ষ মহিলার সামনে ভাষণ দেন প্রধানমন্ত্রী। সেখানেই কংগ্রেস, আরজেডি-সহ বিহারের বিরোধীপক্ষকে তোপ দাগেন প্রধানমন্ত্রী নরেন্দ্র মোদি। তিনি এদিন কটাক্ষ করেছেন রাহুলকেও। এদিকে দ্বারভাঙায় আপত্তিকর মন্তব্যের জেরে অভিযুক্ত ইতিমধ্যেই গ্রেফতার হয়েছে।

আর এসবের মাঝে বনধের ডাক দিল এনডিএ শিবির। বিজেপির জোট শিবিরের এই ঘোষণাকে ঘিরে রাজনৈতিক মহলে চর্চা শুরু হয়েছে যে, এই ইস্যুতে আবেগে শান দিয়েই কি ভোট বৈতরণী পার করতে চাইছে এনডিএ? এর উত্তর আপাতত নেই। তবে বিহারের জনাদেশই যে হবে এই প্রশ্নের সঠিক উত্তর, তাতে কোনও সন্দেহের অবকাশ নেই।